《扬州慢 雨窗忆旧寄吴中诸子》
清代·姚燮

兰酒微醺，葛衣初试，薄帘晓润凉侵。讶帘前芍药，早换了浓阴。

恁疏别、吹箫俊侣，梦如天隔，书也云沉。况无聊听到，烟中幽咽啼禽。

好春久去，等飞花、流水难寻。问画桨迎裙，珠窗写扇，几累闲心。

只恐谢娘门巷，黄梅里、苦雨愔愔。便相思能寄，何堪江远山深。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。